b'\n_START_ARTICLE_\nShalosh Regalim\n_START_PARAGRAPH_\nShalosh Regalim sau cele Trei S\xc4\x83rb\xc4\x83tori de pelerinaj (\xc3\xaen ebraic\xc4\x83:\xd7\xa9\xd7\x9c\xd7\x95\xd7\xa9 \xd7\xa8\xd7\x92\xd7\x9c\xd7\x99\xd7\x9d) sunt trei dintre s\xc4\x83rb\xc4\x83torile biblice, pr\xc4\x83znuite \xc3\xaen religia iudaic\xc4\x83, \xc3\xaen care \xc3\xaen antichitate to\xc8\x9bi credincio\xc8\x99ii de pe cuprinsul \xc8\x9a\xc4\x83rii Israelului (inclusiv epoca regatelor Iudeii \xc8\x99i Israelului) erau soma\xc8\x9bi, conform tradi\xc8\x9biei, de poruncile divine, s\xc4\x83 se adune \xc3\xaen pelerinaj la Templul din Ierusalim, aduc\xc3\xa2nd ofrande, dup\xc4\x83 caz, din recolta de cereale \xc8\x99i de fructe. Aceste s\xc4\x83rb\xc4\x83tori erau Pesah (Pa\xc8\x99tele evreiesc), Sukot \xc8\x99i Shavuot._NEWLINE_Dup\xc4\x83 distrugerea celui de-al Doilea Templu, pelerinajul a \xc3\xaencetat de a mai fi o obliga\xc8\x9bie \xc8\x99i nu s-a mai \xc8\x9binut pe scara na\xc8\x9bional\xc4\x83. \xc3\x8en cursul oficiilor sinagogale pasajele din Biblie legate de s\xc4\x83rb\xc4\x83toarea respectiv\xc4\x83, sunt citite cu voce tare la altar, marc\xc3\xa2nd un punct crucial al ceremoniei. \xc3\x8en statul Israel modern, mul\xc8\x9bi evrei obi\xc8\x99nuiesc s\xc4\x83 mearg\xc4\x83 de aceste s\xc4\x83rb\xc4\x83tori la Ierusalim pentru a asista la slujba divin\xc4\x83 de la Zidul de Apus, ceea ce aminte\xc8\x99te de pelerinajele antice._NEWLINE_Obliga\xc8\x9biile din timpul acestor s\xc4\x83rb\xc4\x83tori sunt obiectul tratatului talmudic Haggiga din Mishna.\n_START_SECTION_\nSursa\n_START_PARAGRAPH_\nShalosh Haregalim sunt obiectul unei porunci din Tora, \xc3\xaen cartea Ie\xc8\x99irea (Exodul) (Shemot) 23,14-17:_NEWLINE_\xe2\x80\x9eDe trei ori \xc3\xaen an s\xc4\x83-Mi pr\xc4\x83znuie\xc8\x99ti:S\xc4\x83 \xc8\x9bii s\xc4\x83rb\xc4\x83toarea azimelor. \xc8\x99apte zile s\xc4\x83 m\xc4\x83n\xc3\xa2nci azime \xc3\xaen timpul lunii lui Aviv cum \xc8\x9bi-am poruncit,c\xc4\x83ci \xc3\xaen acea lun\xc4\x83 ai ie\xc8\x99it din Egipt; s\xc4\x83 nu te \xc3\xaenf\xc4\x83\xc8\x9bi\xc8\x99ezi \xc3\xaenaintea Mea cu m\xc3\xa2na goal\xc4\x83. S\xc4\x83 \xc8\x9bii apoi s\xc4\x83rb\xc4\x83toarea seceri\xc8\x99ului \xc8\x99i a str\xc3\xa2ngerii celor dint\xc3\xa2i roade ale tale, pe care le-ai sem\xc4\x83nat \xc3\xaen \xc8\x9barina ta, \xc8\x99i s\xc4\x83rb\xc4\x83toarea str\xc3\xa2ngerii roadelor toamna, c\xc3\xa2nd aduni de pe c\xc3\xa2mp munca ta. De trei ori pe an s\xc4\x83 se \xc3\xaenf\xc4\x83\xc8\x9bi\xc8\x99eze \xc3\xaenaintea Domnului Dumnezeului t\xc4\x83u to\xc8\x9bi cei de parte b\xc4\x83rb\xc4\x83teasc\xc4\x83 ai t\xc4\x83i\xe2\x80\x9d_NEWLINE_._NEWLINE_Porunca \xc8\x9binerii s\xc4\x83rb\xc4\x83torilor de pelerinaj este reiterat\xc4\x83 \xc3\xaen Cartea Deuteronomului (Dvarim) 16,16-17:_NEWLINE_\xe2\x80\x9eDe trei ori pe an s\xc4\x83 se \xc3\xaenf\xc4\x83\xc8\x9bi\xc8\x99eze to\xc8\x9bi cei de parte b\xc4\x83rb\xc4\x83teasc\xc4\x83 \xc3\xaenaintea Domnului Dumnezeului t\xc4\x83u la locul pe care-l va alege El: la s\xc4\x83rb\xc4\x83toarea azimelor, la s\xc4\x83rb\xc4\x83toarea s\xc4\x83pt\xc4\x83m\xc3\xa2nilor \xc8\x99i la s\xc4\x83rb\xc4\x83toarea corturilor, dar nimeni s\xc4\x83 nu se \xc3\xaenf\xc4\x83\xc8\x9bi\xc8\x99eze \xc3\xaenaintea fe\xc8\x9bei Domnului cu m\xc3\xa2inile goale. Ci fiecare s\xc4\x83 vin\xc4\x83 cu dar \xc3\xaen m\xc3\xa2na sa, dup\xc4\x83 cum 1-a binecuv\xc3\xa2ntat Domnul Dumnezeul t\xc4\x83u\xe2\x80\x9d_NEWLINE_Hag Hamatzot (\xd7\x97\xd7\x92 \xd7\x94\xd7\x9e\xd7\xa6\xd7\x95\xd7\xaa)- S\xc4\x83rb\xc4\x83toarea azimelor - este cunoscut\xc4\x83 \xc3\xaen zilele noastre ca Pa\xc8\x99tele evreiesc, Pesah. Hag Hakatzir (\xd7\x97\xd7\x92 \xd7\x94\xd7\xa7\xd7\xa6\xd7\x99\xd7\xa8)- S\xc4\x83rb\xc4\x83toarea seceri\xc8\x99ului - este s\xc4\x83rb\xc4\x83toarea Shavuot (a s\xc4\x83pt\xc4\x83m\xc3\xa2nilor), iar Hag Heassif - S\xc4\x83rb\xc4\x83toarea str\xc3\xa2ngerii roadelor sau a recoltei, este Sukot (S\xc4\x83rb\xc4\x83toarea corturilor sau a tabernacolelor)._NEWLINE_Pesah \xc8\x99i Sukot cad \xc3\xaen data de 15 ale lunii ebraice, c\xc3\xa2nd luna este plin\xc4\x83, \xc3\xaen timp ce data s\xc4\x83rb\xc4\x83torii Shavuot, este pomenit\xc4\x83 \xc3\xaen Tanah sau Biblia ebraic\xc4\x83 ca fiind a 50-a zi numarata de la sf\xc3\xa2r\xc8\x99itul (motzaey hag) primei zile de Pesah, a 50-a zi a num\xc4\x83r\xc4\x83torii Omer. \xc3\x8en zilele noastre, cand nu se sfin\xc8\x9beste luna prin observarea lunii de pe cer, s\xc4\x83rb\xc4\x83toarea Shavuot cade \xc3\xaentotdeauna \xc3\xaen ziua a 6-a lunii Sivan.'